Majandus- ja Kommunikatsiooniministeerium Teie 23.07.2025

info@mkm.ee Meie 08.08.2025 nr 4/135

maanus.urb@mkm.ee

**Arvamuse esitamine majandus- ja**

**tööstusministri määruse „Nimemärgise**

**täpsustatud nõuded ning registreerimise**

**taotlemise, registreerimise, registreeringu**

**kehtivusaja pikendamise, muutmise ja**

**kehtetuks tunnistamise ning registreerimisest**

**keeldumise kord“ eelnõu kohta**

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust „Nimemärgise täpsustatud nõuded ning registreerimise taotlemise, registreerimise, registreeringu kehtivusaja pikendamise, muutmise ja kehtetuks tunnistamise ning registreerimisest keeldumise kord“ määruse eelnõu kohta (edaspidi: eelnõu), millega on kavas kehtestada nimemärgise taotlusprotsessi ja registreerimist täpsustavad nõuded. Oleme eelnõuga tutvunud ning järgnevalt esitame oma märkused ja ettepanekud seoses eelnõuga.

1. Eelnõu seletuskirjas (lk 2) on kirjas: „*Tarbijakaitse ja Tehnilise Järelevalve Ameti järelevalve infosüsteemis (edaspidi andmekogu) on nimemärgise registreerimise taotlemise vorm hetkel arendamisel ning valmib aastal 2026. Taotluse vormi lisatakse väljad, mis on olemasolevate andmetega eeltäidetud. Plaanide kohaselt on taotlus digiallkirjastatav. Kuni arenduse valmimiseni saab kasutada taotluste esitamiseks hetkel kasutuses olevat* *Aktsiaselts Metrosert poolt hallatavat süsteemi*“.

Eelnõu seletuskirjast võib jääda mulje, et kõik nimemärgistega seotud andmed (sealhulgas kuvandid), mis praegu paiknevad Aktsiaselts Metroserti andmebaasis, kantakse uude loodavasse andmekogusse automaatselt üle. Samas ei sisalda eelnõu ega selle seletuskiri selget ja üheselt mõistetavat teavet selle kohta, kas ja kuidas andmete liikumine ühest andmebaasist teise toimub. Ettevõtjad on juhtinud tähelepanu ebakindlusele, kas olemasolevad andmed kantakse Metroserti andmebaasist uude andmekogusse üle või peab taotleja 2026. aastal näiteks nimemärgise registreeringu pikendamisel esitama kogu dokumentatsiooni uuesti.

**Seetõttu palume selgitust, kas kõik Aktsiaselts Metroserti andmekogus olemasolevad nimemärgise andmed, sealhulgas kuvandid, kantakse uude andmekogusse automaatselt üle. Toetame lahendust, millega andmed lähevad automaatselt uude andmekogusse üle. Samuti palume andmete liikumise põhimõtteid kajastada eelnõu seletuskirjas, et ettevõtjatel oleks selge, kuidas toimida uue andmekogu rakendumisel.**

1. Teiseks juhime tähelepanu sellele, et praegu kasutatav Metroserti süsteem saadab ettevõtjatele automaatseid meeldetuletusi näiteks nimemärgise registreeringu aegumise kohta. Eelnõus ega seletuskirjas ei ole kirjeldatud, milliseid funktsionaalsusi uus andmekogu hakkab sisaldama. See info on ettevõtjatele oluline, et planeerida oma tegevusi ja vältida asjatut halduskoormust.

**Palume eelnõu seletuskirjas täpsustada uue andmekogu põhifunktsioonid, sealhulgas see, kas uus süsteem saadab ettevõttele automaatse meeldetuletuse nimemärgise registreeringu lõppemise kohta. Kaubanduskoja hinnangul peavad ka uuel andmekogul vähemalt samad funktsioonid olema, mis hetkel kasutusel oleval.**

Loodame, et peate võimalikuks Kaubanduskoja seisukohti ja ettepanekuid arvesse võtta.

Lugupidamisega

/allkirjastatud digitaalselt/

Mait Palts

Peadirektor

Ann Raun ann.raun@koda.ee 6040071